SKRIFTLIG FORESPØRGSEL E-3059/02

af Luciano Caveri (ELDR) til Kommissionen

(25. oktober 2002)

Om: Krise i FIAT Auto SpA

Den alvorlige økonomiske krise, som den italienske virksomhed FIAT Auto SpA i øjeblikket befinder sig i, er et nyt eksempel på en lang række andre tilfælde med vanskeligheder for store virksomheder, der har rystet den europæiske økonomi i de seneste måneder. Omtalen af nødvendige industrielle omlægninger af betydeligt omfang vækker stor bekymring både for den europæiske økonomi som helhed og særlig i forbindelse med risikoen for store tab af arbejdspladser. Krisen i FIAT kan berøre en lang række underleverandører inden for bilindustrien og således få en multiplikatorvirkning med foruroligende følger.

Agter Kommissionen at foretage en samlet evaluering af denne udvikling og fremsætte forslag med henblik på at afhjælpe denne så omfattende økonomiske krise?

Svar afgivet på Kommissionens vegne af Anna Diamantopoulou

(3. december 2002)

Det siges i den rapport fra 1998 om håndtering af ændringer, som blev udarbejdet af gruppen af eksperter på højt plan om økonomiske og arbejdsmæssige følger af de industrielle ændringer (Gyllenhammer-gruppen, oprettet efter lukningen af Renault-fabrikken i Vilvoorde i 1997), at ændringer kan være positive, hvis der tages højde for dem i god tid.

Det Europæiske Center for Overvågning af Forandringer (EMCC) blev derfor oprettet som et underorgan i Det Europæiske Institut til Forbedring af Leve- og Arbejdsvilkårene i oktober 2001. Dets opgave er at behandle spørgsmål, der opstår i forbindelse industrielle ændringer.

EMCC er en af de hovedforanstaltninger, som Kommissionen foreslår i sin socialpolitiske agenda i juni 2000 og er en reaktion på opfordringer fra gruppen af eksperter på højt plan om økonomiske og arbejdsmæssige følger af de industrielle ændringer. EMCC's målsætning er at tilvejebringe de redskaber for hovedaktørerne i den europæiske socialpolitik, som sætter dem i stand til at træffe velbegrundede beslutninger om håndtering af ændringsprocesserne.

Derudover har EU i løbet af årene formuleret politikker og udviklet instrumenter, der tager sigte på at sikre, at omstruktureringer af virksomheder sker på en socialt acceptabel måde. Som et resultat heraf skal der i forbindelse med enhver omstrukturering iværksættes en grundig information og høring af arbejdstagernes repræsentanter, så man undgår eller afbøder de sociale følger. Der henvises til EU's direktiver om kollektive afskedigelser(1), overførsel af virksomheder(2), europæiske samarbejdsudvalg(3) og information og høring(4).

Kommissionen iværksatte også i januar 2002 et omfattende initiativ, hvor man anmodede arbejdsmarkedets parter på europæiske niveau om at udarbejde og opstille en række principper, som skal ligge til grund for omstruktureringer. Kommissionen håber, at arbejdsmarkedets parter beslutter at tage dette vigtige spørgsmål op.

(1) Rådets direktiv 98/59/EF af 20. juli 1998 om tilnærmelse af medlemsstaternes lovgivninger vedrørende kollektive afskedigelser (dette direktiv konsoliderer direktiverne 75/129/EØF og 92/56/EØF). EFT L 225 af 12.8.1998.

(2) Rådets direktiv 2001/23/EF af 12. marts 2001 om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder eller bedrifter eller af dele af virksomheder eller bedrifter, EFT L 82 af 22.3.2001.

(3) Rådets direktiv 94/45/EF af 22. september 1994 om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne, EFT L 254 af 30.9.1994.

(4) Europa-Parlamentets og Rådets direktiv 2002/14/EF af 11. marts 2002 om indførelse af en generel ramme for information og høring af arbejdstagerne i Det Europæiske Fællesskab, EFT L 80 af 23.03.2002.